Viljandi linna spordipreemia

**Viljandi linna spordipreemia** on Viljandi linna tunnustusavaldus Viljandi linnas tegutsevale füüsilisele või juriidilisele isikule või muule ühendusele, mis ei ole juriidiline isik, väljapaistva tegevuse eest spordivaldkonna edendamisel või saavutuse eest spordi valdkonnas.

Preemia määramisel arvestatakse konkreetseid kalendriaasta vältel saavutatud sportlikke tulemusi, edukat treeneritööd, tulemuslikkust spordielu arendamisel, korraldamisel ning propageerimisel.

Igal aastal antakse välja kuni kaks preemiat, millest üks määratakse kuni 21 aastasele noorele sportlasele. Preemia suurus on 2000 eurot.

Konkreetselt spordivaldkonna eest hakati preemiaid välja andma 1996. aastal. Kuni 2015. aastani kehtis kehtis kultuuri- ja spordivaldkonnas ühine tunnustusavaldus – *Viljandi linna kultuuri- ja spordipreemia*. 2004. aastal vastu võetud statuudi järgi määrati igal aastal kuni kolm preemiat. Preemia suurus oli 10 000 krooni.

## Laureaate<small></small>
*1996 – Elmar Ardma, Viljandi spordielu arendamise ja jäädvustamise eest aastakümnete jooksul
*1997 – Vahur Kivisild, raamatu "Viljandimaa kergejõustik läbi aegade" väljaandmise mõtte üks algataja ning mitmekordsete Eesti kergejõustikumeistrite treener
*1998 – Valdeko Kalma, maadlusklubi Tulevik president, klubi eduka esinemise eest Euroopa Klubide Meistrivõistlustel ning rahvusvaheliste võistluste korraldamise eest
*2000 – Merike Kahk, möödunud aastal saavutatud heade tulemuste eest ammulaskmises, Euroopa Karikavõistluste esikoht
*2002 – Gunnar Klettenberg, rahvusvaheliste ja vabariiklike võistluste võitja ratsaspordis, Palladium Cup sarja üldvõitja

*2004 – Hilja Bakoff, spordiveteranide EM ja MM mitmekordne medalivõitja
*2005 – Kaspar Taimsoo, juunioride MM-l sõudmise ühepaadil pronksmedali võitmise ja eduka sportlaskarjääri eest
*2005 – Ruth Vaar, suurepärase treeneritöö ja noorte sõudjate ettevalmistuse eest
*2006 – Lembit Nelke, käsipalliklubi Viljandi HC treener
*2007 – Alo Kuslap, alla 23-aastaste kaheksapaadi sõudmise maailmameister
*2008 – Kaspar Taimsoo, üheksanda koha eest olümpiamängudel paarisaerulises neljapaadis ning hõbeda eest Euroopa Meistrivõistlustel sõudmises paarisaerulises kahepaadis
*2009 – Kaspar Taimsoo, EM-i kuld ning MM-i pronks paarisaerulises kahepaadis
*2009 – Ruth Vaar, väga häid tulemusi näidanud noorsõudjate treener
*2010 – võrkpallinaiskond Viljandi Metall, Eesti meister, Eesti karikavõistluste ning Balti Liiga võitja
*2011 – Kaspar Taimsoo, Euroopa meistrivõistluste teine koht, viiekordne Eesti meister
*2012 – Kaspar Taimsoo, olümpiamängude neljas ja Euroopa meister sõudmises paarisaerulises neljapaadis
*2013 – Aivar Hommik, kes saavutas Brasiilias toimunud veteranide kergejõustiku maailmameistrivõistlustel teivashüppes oma vanuseklassis M45 kuldmedali tulemusega 4,05 meetrit
*2015 – Marko Koks, aktiivse ja tulemusrikka tegevuse eest Viljandi käsipalli arendamisel ning Viljandi HC juhtimisel
*2016 – Karl-Romet Nõmm, noor edukas jalgpallur
*2017 – Kaspar Taimsoo, sõudmise maailmameistrivõistluste pronksmedali ja mitmete teiste saavutuste eest 
*2019 – Tiit Aru, kes on üle 40 aasta seisnud Viljandis kergejõustiku arengu eest
*2021 – Viljandi Maadlusklubi Tulevik, suurepäraste võistlustulemuste ja kaasaegse maadluskeskuse avamise eest
*2021 – Sigrid Kapanen, suurepäraste sportlike saavutuste eest taipoksis
*2022 – käsipalliklubi Viljandi HC, Eesti Karikavõistluse võitmise ning suurepäraste tulemuste eest meistriliigas ja Balti liigas
*2023 – Paul Richard Laur, suurepäraste tulemuste eest veemotospordis 2023. aastal
*2025 – Ilmar Kütt, põhjaliku teatmeteoste seeria III osa "Viljandimaa spordiloost 1966–2000" koostamise ees

## Vaata ka
*Viljandi linna kultuuripreemia
*Viljandi linna elutööpreemia

## Viited